Хэкупсэ нэс Хъун Щэукъуий
Хуабжьу ди жагъуэ хъуащ Израилым къикIыу къытIэрыхьа хъыбар гуауэр. Рихьэние жылэм щыщ Хъун Щэукъуий дунейм ехыжащ. Щэукъуий ящыщт ди къуэш хэхэсхэм я адыгэпсэр зыхъумэхэм, хэкурысхэмрэ хэхэсхэмрэ зэпызыщIэ лIы щыпкъэхэм.
Езыр къыщалъхуа и адэжь лъапсэр Адыгэ музейуэ зэригъэпэщыжауэ Рихьэние щигъэлажьэрт, и лъэпкъэгъухэм я тхыдэмрэ къызыхэкIамрэ ящимыгъэгъупщэу, зыхэсхэм адыгэр зищIысыр къаригъэцIыхуу. Щэукъуийт Рихьэние сабий къэфакIуэ ансамбль къыщызэгъэпэщыным жэрдэмщIакIуэ хуэхъуари. «Iуащхьэмахуэ» зыфIаща сабий ансамблым хэтхэм фащэхэр яхуригъэдщ, гъэсакIуэ къахуищтэри, адыгэ щэнхабзэр хъумэным, лъэпкъым ижь-ижьыж лъандэрэ къыдекIуэкI хабзэр ныбжьыщIэхэм зэрахьэным хуиущийуэ и гъащIэр ихьащ. Ансамблыр утыкушхуэ куэдым иришащ Хъуным, уеблэмэ хэкужьми къишэри, адыгэ зэрыс республикэхэм концерт щаригъэтауэ щытащ.
И унэр хьэщIэегъэблэгъапIэт ди къуэшым. Рихьэние зыплъыхьакIуэ е хьэщIапIэ дыхьауэ зы цIыхуи къыдигъэкIыжыртэкъым я деж иримыгъэблэгъауэ, ерыскъы IэфI Iуимыгъэхуауэ. Музейм хуэдэт абы и пщIан-тIэр. Хэкум ирахуа и адэжьхэм я фэеплъым зэрыхуэпэжым, къызыхэкIа лъэпкъым и щIыхьыр зэриIэ-тым, зэрыадыгэр имыгъэгъуащэу дунейм зэрытетым и щыхьэтт и пщIантIэм щыузэда зы плIанэпэр. Хэкум и теплъэм и дахагъыр, дуней псом цIэрыIуэ щыхъуа ди лъэпкъэгъухэр, адыгэ Iэщэ-фащэр къызэрыщ сурэтхэр фIэлът, жыпIэнуракъэ, ди лъэпкъым и шыфэлIыфэр нэгум къыщIигъэхьэрт абдеж щыплъагъу- хэм.
Хамэ щIыналъэ къыщалъхуами, хэкупсэу дунейм тетащ Щэукъуий. Куэдрэ и хэкужь къэкIуэжащ, адэжь лъахэр зригъэлъэгъуащ. Нэхъыщхьэрати, зыхэса хьэрыпхэмрэ журтхэмрэ адыгэр къаригъэцIыхун папщIэ хузэфIэкI къигъэнакъым. Абы къызэригъэпэщауэ игъэлажьэ музейм мурадышхуэ хуиIэт, нэхъри зригъэужьыну, щIэлъ хьэпшыпхэм къыхигъэхъуэну и гуращэт. Ауэ, ди жагъуэ зэрыхъущи, къыпкърыхьа узым пэлъэщакъым…
И благъэхэмрэ Iыхьлыхэмрэ IэтыгъуафIэ Тхьэм ящищI. ЖэнэткIэ Тхьэм игъэгуфIэ.
Дунейпсо Адыгэ Хасэ,
Къэбэрдей Адыгэ Хасэ,
ЩIэныгъэхэмкIэ Дунейпсо Адыгэ Академие,
«Адыгэ псалъэ» газетым и редакцэ.
